CELEX: 32022D0197
Language: bg
Date: 2022-01-17 00:00:00
Title: Решение за изпълнение (ЕС) 2022/197 на Комисията от 17 януари 2022 година за определяне на общ фискален маркер за газьол и керосин (нотифицирано под номер C(2022) 74)

14.2.2022   
               
               
                  BG
               
               
                  Официален вестник на Европейския съюз
               
               
                  L 31/52
               
            
         РЕШЕНИЕ ЗА ИЗПЪЛНЕНИЕ (ЕС) 2022/197 НА КОМИСИЯТА
         от 17 януари 2022 година
         за определяне на общ фискален маркер за газьол и керосин
         
            
               (нотифицирано под номер C(2022) 74)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 95/60/ЕО на Съвета от 27 ноември 1995 г. относно фискалното маркиране на газьол и керосин (1), и по-специално член 2, параграф 2 от нея,
         като има предвид, че:
         
                     (1)
                  
                  
                     За правилното функциониране на вътрешния пазар, и по-специално за да се предотврати отклонението от данъчно облагане, в Директива 95/60/ЕО се предвижда обща система за маркиране с цел да се идентифицират видовете газьол с код по Комбинираната номенклатура (КН) 2710 00 69 и керосин с код по КН 2710 00 55, които са освободени за потребление като необлагаеми с акциз или като облагаеми с намалена акцизна ставка. Код по КН 2710 00 69 бе разделен на кодове по КН 2710 19 43, 2710 19 46, 2710 19 47, 2710 19 48, 2710 20 11, 2710 20 16 и 2710 20 19, за да се вземат предвид съдържанието на сяра и наличието на биодизел в газьола, а код по КН 2710 00 55 бе транспониран като код по КН 2710 19 25 (2).
                  
               
                     (2)
                  
                  
                     С Решение за изпълнение (ЕС) 2017/74 на Комисията (3) бе утвърден продуктът, идентифициран с научното наименование N-етил-N-[2-(1-изобутоксиетокси)етил]-4-(фенилазо)анилин (Solvent Yellow 124), който с Решение за изпълнение 2011/544/ЕС на Комисията (4) бе определен за общия фискален маркер, предвиден в Директива 95/60/ЕО, за маркирането на газьол и керосин, които не са били обложени по ставката в пълен размер, приложима за такива енергийни продукти, използвани като гориво.
                  
               
                     (3)
                  
                  
                     Съгласно член 2 от Решение за изпълнение (ЕС) 2017/74 то трябва да бъде подложено на преглед не по-късно от 31 декември 2021 г., като се вземат предвид техническият напредък в областта на маркировъчните системи и необходимостта да се противодейства на използването с цел измама на енергийни продукти, освободени от акциз или облагаеми с намалена акцизна ставка.
                  
               
                     (4)
                  
                  
                     Като част от процеса на преглед Комисията публикува през 2015 г. покана за заявяване на интерес за представяне на продукти, подходящи за употреба като фискални маркери за газьол и керосин (5). Целта на Комисията бе като маркер да бъде идентифицирано вещество, чиято ефективност по отношение на набор от предварително определени критерии надхвърля тази на понастоящем използваното вещество. Комисията поиска и получи от доставчиците максималната продажна цена на всички кандидати за маркери и техните методи за годишната ѝ индексация.
                  
               
                     (5)
                  
                  
                     С помощта на Съвместния изследователски център предложените от доставчиците кандидати за маркери бяха проучени задълбочено от техническа гледна точка, за да се провери тяхната устойчивост спрямо най-разпространените техники за незаконно отстраняване на маркери. В резултат на анализа (6) като предпочитан маркер беше посочен продуктът с търговско наименование ACCUTRACE™ PLUS, който съдържа бутоксибензен.
                  
               
                     (6)
                  
                  
                     При прегледа на Директива 95/60/ЕО, извършен през 2019 г. (7), Комисията потвърди в своята оценка ползата от общите правила за маркиране на горивата, които се облагат с намалени акцизни ставки, но заедно с това отбеляза недостатъците на Solvent Yellow 124, изразяващи се в липса на устойчивост спрямо разпространените методи за отстраняване на маркери. В оценката бе потвърдена необходимостта Solvent Yellow 124 да бъде заменен с по-надежден маркер, който да не може да се отстрани.
                  
               
                     (7)
                  
                  
                     Тези констатации бяха потвърдени от работна група „Митническо сътрудничество“ на Съвета (8), която от своя страна констатира, че отстраняването на фискалните маркери от горивата причинява сериозно замърсяване на околната среда поради използването на химикали като сярна киселина, хлорна киселина и белилна пръст, както и поради незаконното изхвърляне на отпадъчни продукти и нефтени утайки в природата, върху земеделски земи или обществени пътища.
                  
               
                     (8)
                  
                  
                     Вследствие на това ACCUTRACE™ PLUS следва да бъде определен вместо Solvent Yellow 124 за общия фискален маркер по смисъла на Директива 95/60/ЕО и съобразно изложените в нея условия. За да се улеснят изпълнението и контролът на спазването в целия Съюз, равнището на маркиране следва да бъде определено в хармонизиран обхват.
                  
               
                     (9)
                  
                  
                     С цел да се осигури безпрепятственото въвеждане на новия маркер и да се даде възможност на държавите членки да изразходват наличните количества от използвания понастоящем маркер Solvent Yellow 124, следва да се разреши 24-месечен преходен период. През този преходен период държавите членки следва да имат право да използват като общ фискален маркер по смисъла на Директива 95/60/ЕО Solvent Yellow 124 или ACCUTRACE™ PLUS.
                  
               
                     (10)
                  
                  
                     Наличието на ACCUTRACE™ PLUS, въпреки че в Съюза този продукт е защитен с патент, следва да се осигури, когато е целесъобразно, чрез лицензионни споразумения.
                  
               
                     (11)
                  
                  
                     Настоящото решение не освобождава никое предприятие от задълженията му съгласно член 102 от Договора за функционирането на Европейския съюз.
                  
               
                     (12)
                  
                  
                     За да се вземат предвид възможностите, които ще предложат бъдещите научни постижения, следва да се определи срок за преглед на настоящото решение.
                  
               
                     (13)
                  
                  
                     Ако се установи, че ACCUTRACE™ PLUS благоприятства отклонението от данъчно облагане или уврежда здравето или околната среда, преглед на настоящото решение може да се извърши по всяко време преди този срок.
                  
               
                     (14)
                  
                  
                     Поради това Решение за изпълнение (ЕС) 2017/74 следва да бъде отменено.
                  
               
                     (15)
                  
                  
                     Мерките, предвидени в настоящото решение, са в съответствие със становището на Комитета по акцизите,
                  
               ПРИЕ НАСТОЯЩОТО РЕШЕНИЕ:
         
            Член 1
            В съответствие с приложението към настоящото решение предвиденият в Директива 95/60/ЕО общ фискален маркер за маркиране на всички видове газьол с кодове по КН 2710 19 43, 2710 19 46, 2710 19 47, 2710 19 48, 2710 20 11, 2710 20 16 и 2710 20 19, както и за керосин с код по КН 2710 19 25, e ACCUTRACE™ PLUS.
            Държавите членки определят равнище на маркиране на ACCUTRACE™ PLUS, възлизащо на не по-малко от 12,5 милиграма на литър и не повече от 18,75 милиграма на литър енергиен продукт. Това съответства на равнище на маркиране, възлизащо на не по-малко от 9,5 милиграма бутоксибензен на литър и не повече от 14,25 милиграма бутоксибензен на литър енергиен продукт.
         
         
            Член 2
            През преходен период, който завършва на 18 януари 2024 г., държавите членки имат право да използват като общ фискален маркер по смисъла на Директива 95/60/ЕО Solvent Yellow 124 или ACCUTRACE™ PLUS. Ако през посочения преходен период държавите членки използват като общ фискален маркер Solvent Yellow 124, те определят равнище на маркиране, възлизащо на не по-малко от 6 mg и не повече от 9 mg Solvent Yellow 124 на литър енергиен продукт.
         
         
            Член 3
            Преглед на настоящото решение се извършва не по-късно от 31 декември 2028 г., като се вземат предвид техническият напредък в областта на маркировъчните системи и необходимостта да се противодейства на използването с цел измама на енергийни продукти, освободени от акциз или облагаеми с намалена акцизна ставка.
            Ако се установи, че ACCUTRACE™ PLUS благоприятства отклонението от данъчно облагане или уврежда здравето или околната среда, посоченият преглед се извършва по-рано.
         
         
            Член 4
            Решение за изпълнение (ЕС) 2017/74 се отменя.
         
         
            Член 5
            Адресати на настоящото решение са държавите членки.
         
         
            Съставено в Брюксел на 17 януари 2022 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 291, 6.12.1995 г., стр. 46.
         
            (2)  Кодовете по Комбинираната номенклатура са посочените в Регламент за изпълнение (ЕС) 2020/1577 на Комисията от 21 септември 2020 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 361, 30.10.2020 г., стр. 1).
         
            (3)  Решение за изпълнение (ЕС) 2017/74 на Комисията от 25 ноември 2016 г. за определяне на общ фискален маркер за газьол и керосин (ОВ L 10, 14.1.2017 г., стр. 7).
         
            (4)  Решение за изпълнение 2011/544/ЕС на Комисията от 16 септември 2011 г. за определянето на общ фискален маркер за газьол и керосин (ОВ L 241, 17.9.2011 г., стр. 31).
         
            (5)  ОВ C 299, 11.9.2015 г., стр. 28.
         
            (6)  https://publications.jrc.ec.europa.eu/repository/handle/JRC107206
         
            (7)  https://ec.europa.eu/taxation_customs/sites/taxation/files/fiscal-marking-report-2019.pdf
         
            (8)  https://data.consilium.europa.eu/doc/document/ST-6595-2020-INIT/en/pdf
         Вж. окончателния доклад, приет във връзка с действие 9.1.2.1 — „Контрабанда и незаконно манипулиране с минерални масла: отстраняване на фискални маркери“.
      
      
         
            ПРИЛОЖЕНИЕ
            
               1.   
               
                  Търговско наименование: ACCUTRACE™ PLUS
               
            
            
               2.   
               
                  Идентификация съгласно индекса на цветовете: безцветно
               
            
            
               3.   
               
                  Научно наименование: бутоксибензен (регистрационен номер по CAS: 1126-79-0)